**Vinterens bussutfordringer – hva kan vi lære?**

Aftenposten vier mye plass til vinterens utfordringer innen kollektivtrafikken. Det er grunn til å håpe at Ruter og Unibuss AS kommer til enighet basert på selskapenes kontrakter.

Det er ikke bare Unibuss AS som har røde tall. Utviklingen har gått fra svak til negativ lønnsomhet i bussnæringen. Hvis dette fortsetter, kan flere fylkeskommunale oppdragsgivere oppleve at operatørene må avvikle eller ikke gir tilbud ved nye anbud fordi kontraktene er tapsbringende. Det viktige er dog hva man kan lære av vinterens utfordringer:

* Oppdragsgiverne vil være tjent med å endre kontraktene slik at risikofordelingen blir bedre balansert. Det fremkommer av [Oslo Economics sin analyse av busskontrakter fra 2023](https://www.transport.no/siteassets/unni-sine-bilder/rapport-indekser-oslo-economics---final-version.pdf). Økt forutsigbarhet for dekning av faktisk kostnadsutvikling vil bidra til mer effektiv konkurranse og lavere kostnader for oppdragsgivere over tid.
* Vinterens driftsutfordringer skyldes også dårlig vintervedlikehold, og mange innstilte avganger skyldtes at det var farlig å kjøre på glatte veier. Det er dermed viktig at ansvarlige for vintervedlikehold, Ruter og busselskapene i fellesskap evaluerer vinterens drift og blir enige om tiltak for å unngå tilsvarende problemer i fremtiden.

Enkelte vil hevde at fylkeskommunene bør kjøre rutebussene selv. Da går man glipp av den kompetansen og effektiviteten som busselskapene har utviklet gjennom mange år. [Ifølge en rapport fra Vista Analyse AS](https://www.transport.no/siteassets/dokumenter/rapporter/va-rapport-2021-28-anbud-i-bussmarkedet-effektive-og-innovative-leveranser.pdf) vil det dessuten fordyre driften med 10 til 15 prosent.

*Jofri Lunde*

*næringspolitisk sjef*

*Jon H. Stordrange*

*administrerende direktør*

*NHO Transport*